次韻賈仲遠還浮溪猥藁之什
作者：汪藻
朝代：宋

paragraphs: 我家浮溪溪水頭，一褐一裘聊玩世。
誰教去踏曉鼓朝，也學兒童攻偶儷。
憶身曾是掖垣客，歲晚猶期樂天似。
兩年漂泊萬里餘，老矣始于魚得計。
欣逢賈傅古湘口，城郭雖非人物是。
連臺拗倒時一醉，醉後還爲五禽戲。
慇懃爲我出新詩，金石因聲泉湧思。
年來處處飽葵莧，染鼎忽驚嘗異味。
荷花開已三四紅，有酒無過行樂耳。
與公同嚼三百杯，莫負便便五經笥。